REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/203-23

28. septembar 2023. godine

B e o g r a d

ZAPISNIK

19. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 28. SEPTEMBRA I 2. OKTOBRA 2023. GODINE

 Sednica je počela 28. septembra 2023. godine u 12 časova i 11 minuta.

 Sednicom je predsedavao mr Dejan Radenković, predsednik Odbora.

 Pored predsednika, sednici su prisustvovali članovi Odbora: dr Aleksandra Tomić, dr Živan Bajić, Zoran Tomić, Veroljub Arsić, Tijana Davidovac, mr Ninoslav Erić, Snežana Paunović, Pavle Grbović, Dalibor Jekić, Zoran Sandić, Đorđe Stanković, Miodrag Gavrilović i Života Starčević.

 Sednici nisu prisustvovali članovi Odbora: Dragomir Karić, Zoran Zečević i Nebojša Zelenović, niti njihovi zamenici.

 Sednici su, na poziv predsednika, prisustvovali: prof. dr Boris Dumnić, kandidat za predsednika, kao i dr Dragan Veljić, Životije Jovanović, Goran Mandić, Milutin Prodanović i Nikola Šibulov, kandidati članove Republičke komisije za energetske mreže. Kandidat za člana Republičke komisije prof. dr Dejan Ilić je opravdao svoje odsustvo.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Izveštaja Radne grupe za utvrđivanje ispravnosti podnete dokumentacije kandidata za izbor predsednika i članova Republičke komisije za energetske mreže;
2. Razgovor sa kandidatima za predsednika i članove Republičke komisije za energetske mreže;
3. Utvrđivanje Liste kandidata za zbor predsednika i četiri člana Republičke komisije za energetske mreže.

Prva tačka dnevnog reda: **Razmatranje Izveštaja Radne grupe za utvrđivanje ispravnosti podnete dokumentacije kandidata za izbor predsednika i članova Republičke komisije za energetske mreže**

 Predsednik Odbora mr Dejan Radenković je konstatovao da je Radna grupa Odbora, u sastavu: Veroljub Arsić, predsednik i Tijana Davidovac i Zoran Sandić, članovi, na sastanku održanom 28. septembra 2023. godine, utvrdila da su poslaničke grupe preložile ukupno sedam kandidata: jednog kandidata za predsednika Republičke komisije za energetske mreže i šest kandidata za izbor četiri člana Republičke komisije, na period od pet godina.

 Na predlog predsednika, Odbor je većinom glasova usvojio sledeći:

„I Z V E Š T A J

 Radna grupa je pregledala originalnu dokumentaciju za sedam kandidata koju su podneli predsednici poslaničkih grupa, i na osnovu pregledane dokumentacije konstatovala sledeće:

 Radna grupa je utvrdila da su poslaničke grupe preložile ukupno sedam kandidata, jednog kandidata za predsednika Republičke komisije za energetske mreže i šest kandidata za izbor četiri člana Republičke komisije, na period od pet godina.

 Radna grupa je razmotrila podnetu dokumentaciju za sedam kandidata i konstatovala da je za kandidata za predsednika Republičke komisije za energetske mreže, Poslanička grupa „ALEKSANDAR VUČIĆ – ZAJEDNO MOŽEMO SVE“ predložila je prof. dr Borisa Dumnića, diplomiranog inženjera elektrotehnike i računarstva, a za članove prof. dr Dejana Ilića, diplomiranog fizikohemičara i dr Dragana Veljića, diplomiranog pravnika. Poslanička grupa „IVICA DAČIĆ – Socijalistička partija Srbije (SPS)“ za članove Republičke komisije za energetske mreže predložila je Gorana Mandića, diplomiranog inženjera mašinstva i Nikolu Šibulova, diplomiranog inženjera mašinstva. Poslanička grupa „Jedinstvena Srbija- Dragan Marković Palma“ za člana Republičke komisije predložila je Životija Jovanovića, diplomiranog pravnika. Poslanička grupa „Narodni pokret Srbije – Novo lice Srbije“ za člana Republičke komisije predložila je Milutina Prodanovića, diplomiranog inženjera mašinstva.

 Radna grupa je konstatovala da su predsednici poslaničkih grupa sve predloge kandidata za predsednika i četiri člana Republičke komisije dostavili sa biografijom kandidata, svojeručno potpisanom izjavom kandidata o prihvatanju kandidature i dokazima o ispunjavanju uslova iz čl. 64v stav 5, 64d i 64ž Zakona o energetici: potpisanom izjavom da kandidat nije u sukobu interesa u smislu vršenja direktne ili indirektne kontrole nad operatorom koji obavlja delatnost proizvodnje i snabdevanja električnom energijom, odnosno prirodnim gasom; dokazima o odgovarajućoj stručnoj spremi; ispravama kojima se dokazuje traženo radno iskustvo kao što su potvrde, rešenja i drugi akti iz kojih se vidi na kojim poslovima i sa kojom stručnom spremom je stečeno radno iskustvo; izvodom iz matične knjige rođenih; uverenjem o državljanstvu; uverenjem da kandidat nije osuđivan za krivično delo na bezuslovnu kaznu zatvora u trajanju od najmanje šest meseci ili osuđivan za krivično delo u vezi sa kršenjem Zakona o energetici, ne starijim od šest meseci; i uverenjem da protiv kandidata nije pokrenuta istraga ili podignuta optužnica, ne starije od šest meseci.

 Na osnovu kriterijuma iz Zakona o energetici („Službeni glasnik RS“, br. 145/14, 95/18 – dr. zakon, 35/23 – dr zakon i 62/23), i uslova za izbor predsednika i četiri člana Republičke komisije za energetske mreže, shodno čl. 64v stav 5, 64d i 64ž Zakona o energetici, svi predsednici poslaničkih grupa koji su predložili kandidate za izbor predsednika i članova Republičke komisije za energetske mreže su blagovremeno podneli potpunu dokumentaciju u skladu sa Zakonom o energetici.“

Druga tačka dnevnog reda: **Razgovor sa kandidatima za predsednika i članove Republičke komisije za energetske mreže**

 Na osnovu člana 203. Poslovnika Narodne skupštine, Odbor je obavio pojedinačno razgovor sa kandidatima za predsednika i članove Republičke komisije. Predsednik Odbora je podsetio da je prilikom razgovora sa kandidatima za predsednika i četiri člana Komisije potrebno imati u vidu da za predsednika Republičke komisije može biti birano lice koje ima stečeno visoko obrazovanje iz naučne oblasti pravne, ekonomske, tehničke ili tehnološke nauke, na studijama drugog stepena (diplomske akademske studije – master, specijalističke akademske studije, specijalističke strukovne studije), odnosno visoko obrazovanje koje je zakonom izjednačeno sa akademskim nazivom master na osnovnim strudijama u trajanju od najmanje četiri godine, koje ima radno iskustvo od najmanje pet godina u oblasti energetike (član 64d, stav 1.). Iste uslove treba da ispunjava i kandidat za člana Republičke komisije, s tim što je potrebno iskustvo od najmanje tri godine u oblasti energetike.

 Predsednik, odnosno član Republičke komisije ne može da obavlja drugu javnu funkciju, niti obavlja bilo koju drugu funkciju, službu, posao, dužnost ili aktivnost koja bi mogla da utiče na njegovu samostalnost u radu i postupanju ili koja bi umanjivala njegov ugled ili ugled funkcije predsednika, odnosno člana Republičke komisije (član 64d, stav 3.).

 Predsednik, odnosno član Republičke komisije ne može da obavlja drugu funkciju kojom bi vršio direktnu ili indirektnu kontrolu nad operatorom koji obavlja delatnost proizvodnje i snabdevanja električnom energijom, odnosno prirodnim gasom (član 64d, stav 4.).

 Razgovor sa kandidatima obavljen je po funkciji za koju se kandidat kandidovao i azbučnom redu prezimena.

 Kandidat za predsednika Republičke komisije za energetske mreže **prof. dr Boris Dumnić** je doktor tehničkih nauka i redovni profesor na Fakultetu tehničkih nauka na Univerzitetu u Novom Sadu gde osim ,nastavničkog zvanja, obavlja i druge dužnosti koje su vezane za administrativne poslove na fakultetu. Završio je osnovne studije na Fakultetu tehničkih nauka iz oblasti elektrotehnike i računarstva, magistarske studije iz iste oblasti i na kraju je odbranio doktorsku disertaciju. Biran je u sva zvanja na fakultetu počevši od saradničkih zvanja do zvanja redovnog profesora. U prethodnom periodu je aktivno radio na realizaciji stručnih projekata i to najviše na projektima iz oblasti elektroenergetike. Oni predstavljaju različiti vid aktivnosti od izrade projektno-tehničke dokumentacije do izrade studija i strateških dokumenata preko realizacije konkretnih elektroenergetskih objekata koji su priključivani bilo na distributivni bilo na prenosni elektroenergetski sistem. Istakao je da je aktivan i u stručnim organizacijama ne samo na nivou Republike Srbije nego i na međunarodnom nivou. Član je Instituta za elektrotehniku i računarstvo, koja je globalno najveća organizacija iz oblasti tehnike koja okuplja oko 600 000 profesionalaca na globalnom nivou gde je i obavljao dužnost predsednika sekcije Srbije i Crne Gore.

 Narodni poslanici su u razgovoru sa kandidatom izneli mišljenja i stavove i postavili pitanja. Postavljena su sledeća pitanja:

-koje obaveze imaju članovi Republičke komisije prema Narodnoj skupštini;

-šta treba da bude najvažnije u Strategiji razvoja i upravljanja operatora, u kom smeru treba da se radi Strategija;

-kada se bude menjala pravna forma javnog preduzeća u akcionarsko društvo ili društvo sa ograničenom odgovornošću, da li će voditi računa o tome da li je Republika Srbija većinski ili manjinski vlasnik preduzeća;

-koliki je ukupni kapacitet proizvodnje električne energije u Republici Srbiji;

- da li bi mu značilo da ljudi sa iskustvom i koji imaju reference budu zaposleni u Republičkoj komisiji i da li bi na taj način Republička komisija radila bolje i profesionalnije.

 Ocenjeno je da je biografija kandidata impozantna i istaknuto da Narodna skupština prvi put formira Republičku komisiju za energetske mreže. Izneto je mišljenje da su pitanja koja se tiču rada Komisije neutemeljena, jer će Komisija kada bude izabrana morati da donese svoje akte. Narodna skupština bira Komisiju nakon ni malo lakih razgovora sa Energetskom zajednicom (EnZ) i njihovom percepcijom šta se dešava u sistemu Srbije. Iskustva sa radom ove Komisije nema niko od predloženih kandidata jer nije postojala Komisija. Ovo je Komisija koja će u sastavu koji Odbor izabere prvi put trasirati put svim budućim Komisijama koje će se menjati na pet godina. Izneto je očekivanje da će Komisija uspešno obavljati posao u skladu sa zakonskim ovlašćenjima. Izneto je mišljenje da nije u opisu posla Komisije da se bavi strukturom preduzeća. Komisija može da da sugestiju ukoliko se to od nje traži. Sa kandidatima bi trebalo razgovarati o onome što jeste u opisu rada Komisije. Izneto je mišljenje da kandidat ima određeno iskustvo sa fakulteta i kao predavač ali da to nije praktično iskustvo iz tog razloga je postavljeno pitanje da li bi bilo poželjno da bude okružen ljudima koji imaju iskustva u sličnoj sferi.

 Prof. dr Boris Dumnić, odgovoru na postavljena pitanja, istakao je da članovi Komisije treba da objektivno i nepristrasno, sa što više detalja izveštavaju članove Odbora Narodne skupštine o svim važnim stvarima koja se tiču operatora prenosnog sistema bilo za električnu energiju ili prirodni gas. U vezi strateških pitanja i opredeljenja vezano za operatore sistema, ono što je suštinski važno jeste pouzdanost i sigurnost rada ovih sistema, na čemu treba u kontinuitetu da se radi što predstavlja jedan od glavnih izazova koji se nalazi pred Komisijom. S jedne strane, to su izazovi koji se tiču same količine energenata koji se snabdevaju kroz te sisteme i njihove cene i sa druge strane konstantno povećanje pouzdanosti tih sistema. Tu se posebno misli na elektroenergetsku prenosnu mrežu, gde su veliki izazovi koji se tiču priključenja novih izvora energije kao što su vetar ili sunce koji svakako svojim radom značajno utiču na ovaj sistem. Ovde treba posebno voditi računa na unapređenju pouzdanosti rada sistema u slučaju velike količine ovakvih izvora energije. Instalisana snaga elektroenergetskog sistema Republike Srbije je 7 gigavata. U vezi statusne promene preduzeća i većinskog vlasnštva države svakako je reč o sistemima koji predstavljaju okosnicu funkcionisanja države u energetskom smislu i u tom smislu treba voditi računa o tome koliki je uticaj države u tim sistemima. On mora da bude jasan, profilisan i u skladu sa interesima Republike Srbije da se ne ugrozi na bilo koji način sigurno i pouzdano snabdevanje energentima. Ukoliko imamo probleme u funkcionisanju prenosnog sistema, to se spušta do krajnjih korisnika i tu ne sme da bude grešaka, a ukoliko se dese, ispravak je dug i bolan. Ovde govorimo o strateškim velikim sistemima čija inercija je dosta velika tako da svaka promena u ovim sistemima se oslikava nakon dužeg vremenskog perioda, ali isto tako i svaka popravka na ovim sistemima zahteva duži vremeski period i kontinualno ulaganje i rad na sanaciji eventualnog problema. Istakao je da ima smisla razmišljati o tome koje i kakvo iskustvo treba da ima neko ko jeste član Komisije i naveo je da je osim rada na fakultetu i vrlo aktivan u obavljanju stručnih poslova i delatnosti i da ti poslovi podrazumavaju konkretan rad na infrastrukturnim projektima od početne faze planiranja, preko faze izgradnje, na kraju do puštanja u rad pogona, nadzora nad radom itd. Istako je da sa te strane poseduje veliko iskustvo i da je bio angažovan na više projekata koji su podrazumevali povezivanje na ovakvu infrastrukturu. To je važno zato što omogućava da se sagledaju svi aspekti i realna problematika koja se često tiče i nekih administrativnih procedura, kao i tehničkih pitanja koja se tiču samog prenosnog sistema. Svako od članova Komisije i predsednik Komisije će morati da komunicira i da uvažava ljude iz struke sa odgovarajućim nivoom znanja i iskustva u obavljanju tog posla. Veliki su izazovi pred nama i treba imati ljude sa iskustvom ali treba uključivati i najnovija znanja i najnovija tehnološka rešenja da bi taj sistem odgovorio zahtevima. To predstavlja stratešku stvar svake zemlje pa i naše.

 Kandidat za člana Republičke komisije **dr Dragan Veljić** je diplomirani pravnik, magistar ekonomskih nauka i doktor komunikologije. Ceo radni vek je ostvario na poslovima u oblasti pravosuđa, visokog obrazovanja, privrede i poslednjih 12 godina energetike.

 Narodni poslanici su u razgovoru sa kandidatom izneli mišljenja i stavove i postavili pitanja. Postavljena su sledeća pitanja:

- kome članovi Republičke komisije odgovaraju za svoj rad;

-kada dolazi do promene pravne forme preduzeća daje se saglasnost na akt o promeni pravne forme. U članu 26. Zakona o upravljanju preduzećima o privrednim društvima u vlasništvu Republike Srbije navodi se, između ostalog, da nije dozvoljeno korišćenje i zloupotreba materijalnih sredstava, vozila u izborne svrhe i u političke svrhe itd. Kandidatu je postavljeno pitanje da li će se u radu i davanju saglasnosti na akt o promeni pravne forme voditi računa o biografiji ljudi koji će biti upisani kao novi vlasnici ili kao deo vlasnika i poslovanju firme;

- da li će se angažovati i kako će pratiti rad na realizaciji interkonektora koji treba da omogući diversifikaciju pravaca snabdevanja gasom i naftom u Republici Srbiji;

- kako vidi situaciju u budućnosti kada je u pitanju Elektromreža Srbije i priključenje obnovljivih izvora na mrež,u s obzirom da imamo nove direktive vezane za EnZ.

 Dr Dragan Veljić, u odgovoru na postavljena pitanja, istakao je da će Republička komisija za svoj rad odgovarati Narodnoj skupštini i podnositi izveštaj. Bez obzira ko dođe kao osnivač, biće primenjivani važeći zakoni. U vezi interkonektora, kao operator je bliži EMS. Što se tiče interkonekcije, očekuju se povećane aktivnosti oko obnovljivih izvora energije i to apsolutno mora da ima veze i sa kapacitetima EMS. EMS mora u svojim planovima da se prilagodi i EnZ i objektivnom stanju na tržištu. EMS u ovom momentu raspolaže solidnim kapacitetima za prenos od 110, 220 i 400 kilovata. Starost je u proseku 20-25 godina. Za funkcionisanje jednog operatora je važno da ima što manje gubitke i oni su na evropskom proseku ako ne i bolji, oko 2%, što im daje za pravo da sa nekim dodatnim ulaganjima u narednom periodu imaju povećani obim i ulaz posebno energija iz obnovljivih izvora. Izneo je očekivanje da će Republička komisija da prati i da učestvuje u daljoj izgradnji i povećanju kapaciteta operatora. Potpuno je izvesno da će povećanje ulaska energije iz obnovljivih izvora biti značajno u narednom periodu. EMS je u svojim planovima već uneo neke pokazatelje koji će ih opredeliti na koji način i kako će da prošire mrežu i da se ta interkonekcija sa Evropom popravi da dočekaju spremno izazove. EMS se graniči sa osam zemalja od toga su četiri članice Evropske unije tako da će i sa te strane biti povećanja ulaza te vrste energije u našu zemlju i na elektromrežu Srbije i EMS mora u svim planovima da predvidi i napravi projekciju za povećanje kapaciteta tih novih kilovata koji će ići prema nama. Očekuje se proizvodnja te vrste energije i na domaćem tržištu.

Kandidat za člana Republičke komisije **Životije Jovanović** je naveo da je radio isključivo u elektroenergetici. U Elektrodistribuciji Jagodina je bio direktor 20 godina i to u periodu druge elektrifikacije kada su se menjali drveni stubovi, zastarela mreža, radile nove trafostanice i istakao da je ED Jagodina u to vreme, a i sada, jedna od vodećih po svom razvoju i po rezultatima koje je postigla. U vreme dok je bio direktor gradio se i poslovno pogonski kompleks koji je i danas uzor mnogima kako bi trebala da izgleda jedna distributivna organizacija. Posle ED Jagodina radio je u EPS-u u Beogradu na mestu direktora Direkcije za distribuciju i kasnije postaje zamenik generalnog direktora EPS-a i takođe se bavio distributivniim temama. U vreme dok je radio u Direkciji za distribuciju, a posle i kao zamenik generalnog direktora postignuti su značajni rezulate pre svega na smanjenju gubitaka struje jer su u pojedinim delovima Srbije gubici bili veliki i kretali su se čak do polovine isporučene električne energije. Nakon rada u EPS-u bio je savetnik u Ministarstvu za energetiku i takođe se bavio distributivnim mrežama i priključenjima velikih potrošača. Bio je i predsednik opštine Jagodina i narodni poslanik.

 Narodni poslanici su u razgovoru sa kandidatom izneli mišljenja i stavove i postavili pitanja. Postavljena su sledeća pitanja:

-šta je kandidata motivisalo da se kandiduje za člana Republičke komisije za energetske mreže;

-koje su nadležnosti Republičke komisije;

-da li će se, u davanju saglasnosti na promenu pravne forme koju će Republička komisija davati za operatere, voditi i određenim odredbama Zakona o upravljanju privrednim društvima u vlasništvu Republike Srbije, odnosno da li će voditi računa o tome ko će biti budući partner u tom akcionarskom društvu ili društvu sa ograničenom odgovornošću i šta će biti kriterijum da dozvoli određenu vrstu promene pravne forme;

-da li će biti u mogućnosti da aktivno učestvuje u radu, da li će mu godine života biti prepreka i da li je spreman na moguće izazove;

-kakav stav ima o energetskoj nezavisnosti, jer ona podrazumeva i političku nezavisnost.

U diskusiji je izneto mišljenje da je kandidat jedan od tri kandidata sa najviše iskustva, znanja i da može da odgovori svim izazovima i zahtevima koji stoje pred Komisijom.

 U odgovoru na postavljena pitanja kandidat je istakao da rad u Komisiji smatra ozbiljnim izazovom i da su joj Zakonom data velika ovlašćenja. Republička komisija će davati i smernice i saglasnosti na pravna akta prenosnika električne energije i gasa što je i velika odgovornost. Istakao je da je, kada je u pitanju promena pravne forme, uvek za to da država ima prioritet i ako bi bilo nekog učešća sa strane taj neko bi morao da bude manjinski vlasnik, a nikada vlasnik jer time je ugrožena sigurnost države i nikada ne bi glasao za tako nešto. Takođe, istakao je da se nikada ne bi prihvatio posla ako misli da ne bi mogao da ga radi. Jeste za diversifikaciju s tim da u svemu što se radi mora da postoji mera.

 Kandidat za člana Republičke komisije **Mandić Goran** je istakao da ima završen Mašinski fakultet u Beogradu, smer procesna tehnika. Prvi zvanični posao je dobio u Energogasu koji je sad Srbijagas, gde je 2014. godine počeo da radi pod imenovanim telima za opremu pod pritiskom. Godine 2020-te je položio stručni ispit za opremu pod pritiskom. Bavio se poslovima održavanja distributivnog i transportnog gasovoda. Bavio se i poslovima interne kontrole Srbijagasa, unutrašnjih gasnih instalacija u okviru industrijskih potrošača, u imenovanim telima, u skladu sa Zakonom za ocenjivanje i usaglašavanje proizvoda, uredbama, pravilnicima koji sve to prate. Radio je i kao inspektor na usaglašavanju proizvoda kod opreme pod pritiskom, gde je radio na ispitivanju i kontrolisanju. Godine 2021.-e se vratio u Srbijagas da radi na projektu interkonektora Srbija-Mađarska koji je završen prošle godine i takođe pušten u rad. Trenutno u Srbijagasu radi u investicionom nadzoru, na projektu interkonektora Srbija-Bugarska. Oženjen je i ima četvoro dece.

 Nakon predstavljanja, kandidatu su članovi Odbora uputili komentare i postavili sledeća pitanja:

* zašto konektori na Horgošu ne rade u punom kapacitetu;
* da li može da izdvoji tri ključne stvari koje su u nadležnosti Republičke komisije;
* koji se kriterijum smatra važnim za davanje saglasnosti za promenu pravne forme;
* šta bi izdvojio da je najvažnije u njegovoj biografiji.

 Ocenjeno je da kandidat ima bogatu biografiju i stručnost, kao i radno iskustvo. Prilikom predlaganja kandidata, prvenstveno se vodilo računa o kalitetnim kandidatima. Izneto je da je Odbor za privredu nadležan za Republičku komisiju, jer je EnZ uputila opomenu da niko ne treba da ima monopol i da jedno ministarstvo ne može biti odgovorno za elektromreže i za elektroprivredu pa je pronađeno rešenje da se ingerencije sa Vlade prenesu na Narodnu skupštinu. EnZ hoće da uredi regulativu gde bi se potpuno liberalizovalo tržište i istisla Republiku Srbiju sa tog tržišta, što bi značilo da se tržište Republika Srbije prepusti drugim kompanijama i drugim pravnim licima koja nisu sa teritorije Republike Srbije, jer nije samo bitan izvor energenata nego i tržište energentima. Zbog situacije na istoku Evrope, krizi koja je izazvana nedostatkom energenata i diverzije na Severnom toku 1 i 2 svako želi da na tržištu Srbije prodaje svoj gas, energiju i derivate. Istaknuto je da deo Energetske zajednice pokušava da zakomplikuje rad ministarstva koje je nadležno za ove poslove, da bi se to sprečilo, deo nadležnosti vraća Narodnoj skupštini koja će formirati regulatorno telo za kontrolu rada državnih distributera energije. Agencija za energetiku reguliše čitavo tržište energentima. Uslov da preduzeće bude na tržištu, po pitanju pravne forme, je da ne može da bude javno. Istaknuto je da se ne traže kandidati pravnici, i da su kandidati upoznati sa svojim nadležnostima i čime će se baviti komisija. Republička komisija će se baviti preduzećima koja će biti akcionarska društva i koja će se baviti distributivnim mrežama. Treba da znaju kako će ta akcionarska društva na osnovu svojih funkcionalnih delatnosti da rade svoj posao u interesu države i građana jer to im je zadatak. Izneto je i mišljenje da odgovori kandidata nisu u skladu sa onim što je nadležnost Republičke komisije.

 U odgovorima na postavljena pitanja kandidat je izneo da najveći poslovni i privatni uspeh smatra svoje četvoro dece. Uspeh je što je imao priliku da u poslednjih 20 godina radi u skladu sa različitim pravilnicima na različitim radnim mestima, sa gasa je presao na opremu pod pritiskom, što su razdvojene oblasti u potpunosti, po pravilnicima. Imao je raznolikost u svom radnom veku. Istakao je da interkonektor radi odlično i da je u periodu garancije. Istakao je da ne postoji nikakav problem u transportu gasa i da se sve odvija kako treba. Rad Republičke komisije vidi kao nepristrasnu, objektivnu instituciju, u smislu nadzora nad radom transportnog sistema gasa i elektroenergetskog sistema.

Kandidat za člana Republičke komisije **Prodanović Milutin** je diplomirani mašinski inžinjer i magistar tehničkih nauka, školovan na Mašinskom fakultetu u Beogradu, sve vreme radi u oblasti energetike. Počeo je kao pomoćni projektant, kao pripravnik, i došao do pomoćnika ministra rudarstva i energetike. Bavio se kako javnim preduzećima, tako i državnom upravom. Smatra da je kruna njegovog rada vršenje kontrole regulatora transportnog sistema. Istakao je da je izazov spor oko sertifikacije našeg sistema za transport električne energije i za transport gasa koja traje od mandata prethodnog direktora Sekretarijata EnZ Janeza Kopača. Pohvalio je Narodnu skupštinu zbog formiranja ove komisije i naglasio da je potrebno da se uradi razdvajanje finansiranja javnih preduzeća koja se bave i proizvodnjom, prenosom, distribucijom i snabdevanjem električnom energijom. Istakao je da će se Republička komisija baviti uređenjem transporta i kontrolom transporta u elektroenergetskom sistemu elektro mreže Srbije i Srbijagasa, Vladi je prepušteno da se bavi proizvodnjom, distribucijom i snabdevanjem električnom energijom. Transport mrežnih energenata će ostati u vlasništvu države. Sve ovo predstavlja izazov da se prihvati kandidature i bude član Republičke komisije.

 Nakon predstavljanja kandidatu su članovi Odbora su uputili komentare i postavili sledeća pitanja:

* da li može da nabroji tri nadležnosti kojima će se baviti Republička komisija;
* da li će kao član Republičke komisije imati neki kriterijum na osnovu koga će davati saglasnost za promenu pravne forme preduzeća;
* zašto smatra da Odbor treba ga izabere za člana Republičke komisije.

 U odgovoru na postavljena pitanja kandidat Milutin Prodanović je istakao da se iz Zakona o energetici vidi da je intencija Vlade i Narodne skupštine koja je Zakon usvojila da transport energenata ostane državni. Na pitanje u vezi promene akata preduzeća kandidat je naveo da će Republička komisija davati saglasnost, ali da to nije od velikog značaja, jer su oba preduzeća koja će Republička komisija kontrolisati akcionarska društva i intencija je da ostanu 100% u vlasništvu države uz obezbeđenje skupštinske kontrole. Republička komisija ne može da radi bez odobrenja Narodne skupštine jer svi izveštaji od osnivačkih akata do javnih nabavki velikih vrednosti preko 10 % vrednosti samog preduzeća, otuđivanje imovine koja je preko 10% vrednosti preduzeća idu na saglasnost Komisiji, a Republička komisija podnosi izveštaj Narodnoj skupštini, koja ga usvaja ili ne usvaja. Kandidat je istakao da je radio u ovoj oblasti i da u vreme kada nije postojala Republička komisija sve je bilo u nadležnosti Ministarstva rudarstva i energetike gde je vodio Sektor za javna preduzeća. Ispred Ministarstva energetike bio je zadužen za rad svih javnih preduzeća vezanih za energetiku. Poznaje strukturu i funkcionisanje, prati nove izmene u statutima i osnivačkim aktima javnih preduzeća. Kada je oformljena Agencija za energetiku Republike Srbije, ukinuto je mesto pomoćnika ministra za javna preduzeća. Potvrde, takse, licence više nije izdavalo Ministarstvo već Agencija za energetiku RS. Radio je u različitim sistemima i smatra sebe kompetentnim za ovaj posao. Ima i položen ispit za rad u državnim organima, poznaje procedure i način na koji se podnosi izveštaj Narodnoj skupštini.

 Izneto je mišljenje da kandidat poseduje iskutvo i znanje i da ispunjava uslove za izbor za člana Republičke komisije. Bio bi podrška kandidatu za predsednika i bilo bi značajno da u Komisiji bude i kandidat koga je predložila opozicija.

 Kandidat za člana Republičke komisije **Nikola Šibulov** je rođen u Novom Sadu gde je i završio Mašinski fakultet. Završio je edukacije i specijalizacije i ceo život je u energetici. Radio je u Naftagas inženjeringu kao projektant, pa u Novom Sadu u NIS-u, kasnije Srbijagasu. Zbog poznavanja jezika radio je na razvojnim projektima i inovacijama kako u transportnom tako i u ostalim delovima gasnog sektora. Ima 35 godina radnog iskustva. Poslednjih par godina je u privatnoj kompaniji gde je prešao iz Gastransa gde je radio na izgradnji interkonektora od Bugarske granice do granice sa Mađarskom. Jedan je od rukovodioca izgradnje i učesnika u realizaciji projekta sa najviših pozicija zahvaljujući iskustvu i dobroj komunikacionoj sposobnosti. Osnivanje Republičke komisije predstavlja izazov, jer sve što je novo radio kao i svaku inovaciju po svetskim standardima je uvodio u javno preduzeće Srbijagas, obučavao kolege i sprovodio određene aktivnosti. Istakao je da deo nadležnosti AERS-a preuzima Republička komisija kao i odgovornost prema izveštajima koji se rade za Narodnu skupštinu. Radio je i sa EEZ gde je vodio i teške rasprave, kao i sa AERS-om i zahvaljujući tome poznati su mu svi aspekti rada energetskih paketa.

 Nakon predstavljanja kandidatu su članovi Odbora uputili komentare i postavili sledeća pitanja:

* zašto je prešao u privatnu kompaniju;
* koja su dva najvažnija akta koja donosi Republička komisija;
* da li je imao prilike da razgovara sa ljudima iz EnZ i koji je procenat koncentracije CO2;
* koji bi bio najvažniji kriterijum u Republičkoj komisiji za energetske mreže za davanje saglasnosti na akte koje operatori dostavljaju Komisiji.

 U odgovorima na postavljena pitanja kandidat Nikola Šibulov je izneo da je prešao u privatnu kompaniju jer je čovek izazova, a razvijanje kompanije je prvi i osnovni razlog. Kao drugi razlog je naveo zaradu i dobre uslove. Dva kriterijuma za njega lično su prihvatanje plana poslovanja i predlaganje skupštini na usvajanje planova preduzeća u svakoj godini, kao i podnošenje izveštaja o realizaciji. Republička komisija treba da učestvuje u samoj izradi i utvrđivanju da li postoje kapaciteti u samom preduzeću za realizaciju planova. Republička komisija treba da bude uverena da će preduzeća sa svojom reorganizacijom biti efikasnija i sposobna da zaštiti intrese građana. Dugoročno mišljenje nauke da je prirodni gas najčistiji izvor energije, zato što je jedinjenje ugljenika i vodonika i jedno od goriva koje obezbeđuje potpuno sagorevanje u uređajima za sagorevanje goriva i ima najmanju emisiju ugljen dioksida. Naš transportni sistem za prirodni gas je star i treba ga unaprediti kao i ceo taj sistem da efikasno i pravilno funkcioniše. Povećanje sadržaja vodonika u prirodnom gasu smanjuje emisiju CO2. Temperatura sagorevanja prirodnog gasa je mala i samim tim pošto je niska temperatura sagorevanja nema mogućnost da rezultat dimnih gasova ode tako visoko kao kod goriva i zato je i najpoželjniji.

 U diskusiji su učestvovali Miodrag Gavrilović, Đorđe Stanković, Snežana Paunović, Aleksandra Tomić, Života Starčević i Veroljub Arsić.

 Predsednik Odbora mr Dejan Radenković obavestio je članove Odbora da kandidat prof. dr Dejan Ilić nije bio u mogućnosti da se odazove pozivu na razgovor. Zbog toga je prekinuo sednicu i obavestio da se sednica nastavlja u ponedeljak, 2. oktobra 2023. godine, u 12,00 časova,kada će Odbor obaviti razgovor sa kandidatom za člana Republičke komirije prof. dr Dejanom Ilićem i utvrditi Predlog liste kandidata.

 Sednica je prekinuta u 14 časova i 6 minuta.

 Sednica je prenošena u live stream-y i tonski snimana, a video zapis se nalazi na internet stranici Narodne skuštine.

 **\***

 **\* \***

 Sednica je nastavljena 2. oktobra 2023. godine.

 Sednica je počela u 12 časova i 11 minuta.

 Sednicom je predsedavao Dejan Radenković, predsednik Odbora.

 Pored predsednika, sednici su prisustvovali članovi Odbora: dr Aleksandra Tomić, dr Živan Bajić, Veroljub Arsić, Tijana Davidovac, mr Ninoslav Erić, Snežana Paunović, Dalibor Jekić, Miodrag Gavrilović, Zoran Zečević.

 Sednici su prisustvovali zamenici odsutnih članova Odbora: Stanimirović Rodoljub (zamenik člana Odbora Zorana Tomića), Nikola Radosavljević (zamenik člana Odbora Dragomira Karića) i Vojislav Vujić (zamenik člana Odbora Živote Starčevića).

 Sednici nisu prisustvovali članovi Odbora: Pavle Grbović, Zoran Sandić, Đorđe Stanković i Nebojša Zelenović, niti njihovi zamenici.

 Na poziv predsednika Odbora, sednici je prisustvovao kandidat Poslaničke grupe „ALEKSANDAR VUČIĆ – ZAJEDNO MOŽEMO SVE“ za člana Republičke komisije za energetske mreže prof. dr Dejan Ilić.

 Sednica je nastavljena obavljanjem razgovora sa kandidatom za člana Republičke komisije prof. dr Dejanom Ilićem.

 Prof. dr Dejan Ilić istakao je da je za vreme koje je proveo van zemlje stekao iskustva u energetici i u vođenju različitih firmi. Završio je fizičku hemiju, a fizička hemija je sve ono što nije ni fizika ni hemija. Završio je doktorat i otišao u Nemačku i tamo ostao. Počeo je da radi u Varti od početne pozicije i došao do vodeće. Izneo je da ga je put odveo u Bavarsku. U toku više aktivnosti predstavljao je Nemačku energetiku u EU i to je bio taj put što se tiče energetike. U Srbiji je pokušavao da stupi u kontakt sa različitim investitorima iz raznih industrijskih grana između Nemačke i Srbije. Već 10 godina vodi, kao predsednik Upravnog odbora, Inovativni fond Srbije, koji se brine o malim preduzećima i start up firmama. Za člana Republičke komisije se prijavio iz ubeđenja da nešto zna, nešto poznaje i mogao bi da podeli iskustva onima koji će to kasnije da rade. Energetika je deo posla koji dosta poznaje. Republička komisija treba da se bavi i dugoročnim strateškim dokumentima za razvoj energetike i energetskog sistema u Srbiji.

 Narodni poslanici su kandidatu postavili sledeća pitanja:

 -kakva je budućnost litijuma i da li se može zameniti natrijumom ili nekim drugim elementima;

-da li će u radu u Republičkoj komisiji eventualno i o tome razmišljati (upotrebi litijuma) i imati neke sugestije.

-kakav je njegov stav o strategijaama diversifikacije pravaca snabdevanja energentima o tome i da li treba nešto dodatno uraditi;

- da li treba da se grade neki drugi interkonektori;

-šta bi najvažnije i koje nadležnosti bi trebalo da ima Republička komisija i koja su dva dokumenta koja Republička komisija svake godine mora da pripremi.

 U odgovoru na postavljena pitanja prof. dr Dejan Ilić je istakao da gde god da ima nalazišta litijuma treba da se ispitaju ili eksploatišu na način na koji se eksploatišu ostali metali. Govoreći o litijumskim baterijama za elektromobile rekao je da neće doći u upotrebu za narednih 30 godina i bio je upravu. Svi zakoni koji su doneti do sada na Zapadu, pomeraju rok za 20 godina ili do 50 godine, a to se vidi jer to rade Velika Britanija, Francuska, Italija. Nemačka to ne radi jer su oni najveći proizvođači automobila u svetu i ne bi imala nameru iz prostog razloga što marža na elektomobilima je daleko veća nego na automobilima sa unutrašnjim sagorevanjem. 2012. godine je uvršten u tim Nemačke i Merkelove lično. Radili su zajedno disertaciju u Lajpcigu i sarađivali na otvaranju nekoliko Vartinih fabrika. Dobio je bespovratne kredite kao što se radi i u Srbiji kad se dođe do industrije i politike i to mora da bude tako, jer ako nemate tri dobre saradnje između lokalne samouprave, lokalne vlasti i industrije - nema uspeha. Ta tri faktora moraju da se koordiniraju, razumeju i funkcionišu kao jedno. Autoindustrija je odlučila da eliminiše jednu bombu, a to su benzin i dizel, ali bez prelaska na opasnu bombu kao što su akumulatori. Ako hoćete da naterate litijumove jone da se brzo pune, da idu tamo ovamo, što znači brzo punjenje i pražnjenje, dolaziće do određenog zastoja. Istakao je da su litijumske baterije tu, imaće svoju primenu, ali će imati svoju prolaznu fazu, trajaće od 10 do 15 godina, dok ne dođe tehnologija upotrebe samosagorevajućih elemenata. Što se tiče diversifikacije, Republička komisija će imati uvid u mogućnosti proizvodnje energije iz izvora koji su u Srbiji raznovrsni. Na sreću temelj nije nestabilan, a ono što nedostaje moraće da se kompezuje novim izvorima energije.

 U diskusiji su učestvovali Miodrag Gavrilović i Dejan Ilić.

Treća tačka dnevnog reda: **Utvrđivanje Liste kandidata za zbor predsednika i četiri člana Republičke komisije za energetske mreže**

 U okviru ove tačke dnevnog reda, Odbor je obavio glasanje o svim kandidatima i podneo Narodnoj skupštini izveštaj i Predlog liste kandidata.

 PREDLOG

 „Na osnovu člana 64v stav 2. Zakona o energetici („Službeni glasnik RS“, br. 145/14, 95/18 – dr. zakon, 35/23 – dr. zakon i 62/23) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za privredu, regionalni razvoj, trgovinu, turizam i energetiku je, u svojstvu ovlašćenog predlagača, na sednici održanoj 2. oktobra 2023. godine, odlučio da Narodnoj skupštini podnese

**LISTU KANDIDATA**

**ZA PREDSEDNIKA I ČLANOVE**

**REPUBLIČKE KOMISIJE ZA ENERGETSKE MREŽE**

 Utvrđuje se lista od jednog kandidata za predsednika i četiri kandidata za članove Republičke komisije za energetske mreže.

 Kandidati za izbor predsednika i za članove Republičke komisije za energetske mreže, na period od pet godina, su:

1. Dumnić prof. dr Boris, kandidat za predsednika
2. Veljić dr Dragan, kandidat za člana
3. Ilić prof. dr Dejan, kandidat za člana
4. Mandić Goran, kandidat za člana
5. Šibulov Nikola, kandidat za člana

Obrazloženje

 Narodna skupština je 26. jula 2023. godine usvojila Zakon o izmenama i dopunama Zakona o energetici („Službeni glasnik RS“, broj 62/23), koji se primenjuje od 1. novembra 2023. godine.

 Članom 64a Zakona o energetici, propisano je da je Republička komisija za energetske mreže samostalan i nezavisan organ Republike Srbije za kontrolu operatora prenosnog sistema električne energije i operatora transportnog sistema prirodnog gasa, čiji je osnivač Republika Srbija, koji obavljaju delatnost prenosa i upravljanja prenosnim sistemom električne energije, odnosno transporta prirodnog gasa i upravljanja transportnim sistemom za prirodni gas, kao delatnosti od opšteg interesa.

 Republička komisija ima predsednika i četiri člana, koje bira i razrešava Narodna skupština na predlog odbora Narodne skupštine nadležnog za energetiku, na period od pet godina (član 64v Zakona o energetici).

 Za predsednika Republičke komisije može biti birano lice koje ima stečeno visoko obrazovanje iz naučne oblasti pravne, ekonomske, tehničke ili tehnološke nauke, na studijama drugog stepena (diplomske akademske studije - master, specijalističke akademske studije, specijalističke strukovne studije), odnosno visoko obrazovanje koje je zakonom izjednačeno sa akademskim nazivom master na osnovnim studijama u trajanju od najmanje četiri godine, koje ima radno iskustvo od najmanje pet godina u oblasti energetike.

 Za člana Republičke komisije može da bude birano lice koje ima stečeno visoko obrazovanje iz naučne oblasti pravne, ekonomske, tehničke ili tehnološke nauke, na studijama drugog stepena (diplomske akademske studije - master, specijalističke akademske studije, specijalističke strukovne studije), odnosno visoko obrazovanje koje je zakonom izjednačeno sa akademskim nazivom master na osnovnim studijama u trajanju od najmanje četiri godine, koje ima radno iskustvo od najmanje tri godine u oblasti energetike.

 Predsednik, odnosno član Republičke komisije ne može da obavlja drugu javnu funkciju, niti obavlja bilo koju drugu funkciju, službu, posao, dužnost ili aktivnost, koja bi mogla da utiče na njegovu samostalnost u radu i postupanju ili koja bi umanjivala njegov ugled ili ugled funkcije predsednika, odnosno člana Republičke komisije.

 Predsednik, odnosno član Republičke komisije ne može da obavlja drugu funkciju kojom bi vršio direktnu ili indirektnu kontrolu nad operatorom koji obavlja delatnost proizvodnje i snabdevanja električnom energijom, odnosno prirodnim gasom.

 Odbor za privredu, regionalni razvoj, trgovinu, turizam i energetiku, na sednici održanoj 28. septembra, obrazovao je Radnu grupu za utvrđivanje ispravnosti podnete dokumentacije kandidata za izbor predsednika i članova Republičke komisije za energetske mreže sa zadatkom da pregleda originalnu dokumentaciju i dostavi izveštaj Odboru. Radna grupa je razmotrila podnetu dokumentaciju za sedam kandidata, konstatovala da je blagovremeno podneta kompletna dokumentacija, u skladu sa zakonom.

 Na osnovu člana 203. Poslovnika Narodne skupštine, Odbor za privredu, regionalni razvoj, trgovinu, turizam i energetiku, na sednici održanoj 28. septembra i 2. oktobra 2023. godine, obavio je razgovor sa svim kandidatima za izbor predsednika i članova Republičke komisije za energetske mreže.

 Odbor za privredu, regionalni razvoj, trgovinu, turizam i energetiku je, na sednici održanoj 2. oktobra 2023. godine, na osnovu kriterijuma utvrđenih Zakonom o energetici, podnete dokumentacije i obavljenog razgovora sa kandidatima, odlučio da napred navedeni kandidati budu kandidati za predsednika i članove Republičke komisije za energetske mreže.

 PREDSEDNIK

 mr Dejan Radenković

 Pre zaključenja sednice Odbora, predsednik je obavestio Odbor da je obavio konsultacije i predložio dr Živana Bajića i Dalibora Jekića, članove Odbora, za učešće na Interparlamentarnoj konferenciji o stabilnosti, ekonomskoj koordinaciji i upravljanju u EU, koja će se održati 26. i 27. oktobra 2023. godine u Madridu. Odbor je jednoglasno prihvatio predlog.

 Sednica je zaključena u 12 časova i 45 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

Aleksandra Balać mr Dejan Radenković